La Sala de Col·lecció Local està situada a la segona planta de la biblioteca i recull tota la documentació relacionada amb les comarques de Lleida, així com tots els documents publicats per gent de Lleida o sobre gent de Lleida, sigui quin sigui el tipus de material o de suport (llibres, revistes, fulletons, cartells, videos, CD, etc.).
A la Sala de Col·lecció Local, els usuaris també hi poden consultar, prèvia petició, el material del Fons Antic, creat a partir dels materials bibliogràfics de les biblioteques, convents i entitats religioses afectades per la Desamortització de Mendizábal.
Aquest fons, que es troba ubicat al magatzem de la biblioteca, comprèn 9.760 impresos dels segles XVI al XIX, dels quals 6 són manuscrits i 25 incunables.
Per sol·licitar la consulta d'aquests materials, cal fer-ho al taulell de la sala, o bé, a través del correu electrònic.
Consulteu més informació a l'apartat: sol·licitud de documents del magatzem.
Els documents se serviran el següent dia hàbil des que s'hagi fet la petició, o el dia que indiqui la persona sol·licitant.
La Sala de Col·lecció Local custodia un important fons d'hemeroteca local, format per diaris i revistes que es publiquen a Lleida i província.
En total són més de 1000 títols de publicacions periòdiques, entre les que estan en curs i les que ja no es publiquen.
A la mateixa sala, s'hi pot trobar una petita mostra d'aquest extens fons, amb una selecció de publicacions tant d'àmbit local com d'àmbit comarcal.
Per consultar els fons retrospectius i els que no es troben a la sala, així com les publicacions que ja no estan en curs, cal sol·licitar-ho al taulell, o bé, a través del correu electrònic [EMAIL], indicant les següents dades:
-Assumpte del missatge: sol·licitud de document del magatzem
-Nom i cognoms de la persona que sol·licita el document
-Número del carnet de la biblioteca de la persona que sol·licita el document
-Títol del document sol·licitat
-Autor del document sol·licitat
-Topogràfic del document sol·licitat
Els documents se serviran el següent dia hàbil des que s'hagi fet la petició, o el dia que indiqui l'usuari sol·licitant.
La Sala de Col·lecció Local promociona el seu fons des de l'espai Tot de Lleida, que es troba al Claustre de l'Àrea Infantil i Juvenil.
Aquesta secció ofereix al públic en general, un petit tast del que es pot trobar a la Sala de Col·lecció Local, amb les últimes novetats editorials de temàtica i d'escriptors locals, i altres obres divulgatives sobre Lleida i província: guies de viatge, biografies, catàlegs d'artistes...
Tots els documents d'aquesta secció són prestables amb el carnet d'usuari.
L'any 2001 el senyor Víctor Torres va cedir a la Biblioteca Pública de Lleida i a la Universitat de Lleida el llegat del seu germà, el poeta lleidatà Màrius Torres.
Aquest llegat està format per més de 300 cartes, obres poètiques i teatrals, llibres, traduccions, retalls de premsa, partitures musicals i objectes personals del poeta.
La distribució del material es va fer de manera que a la Biblioteca Pública de Lleida es dipositaria la part més divulgativa del material, i a la Universitat de Lleida es dipositaria la part més acadèmica.
Així doncs, el dia de Sant Jordi de l'any 2002 es va inaugurar a la nostra Biblioteca l' Espai Màrius Torres, una sala-museu que acollia el llegat del poeta.
Per visitar aquest espai, cal sol·licitar-ho prèviament al taulell de la Sala de Col·lecció Local.
La Sala de Col·lecció Local guarda un exemplar de tot el que es publica a la província ja que la biblioteca, com a biblioteca pública provincial, és dipositària del Dipòsit Legal de Lleida.
El fons de la Sala de Col·lecció Local també es nodreix de donacions.
Convidem a tots els escriptors, compositors, músics, il·lustradors, artistes gràfics,... de Lleida i província, a fer donació a la Biblioteca Pública de Lleida d'un exemplar de la seva obra, per tal d'incrementar el fons de la col·lecció local i facilitar l'estudi de la seva producció.